มันนี่ทูเดย์
ยอดใช้บัตรเครดิตเริ่มกระเตื้อง
29 ต.ค. 2565

ยอดใช้บัตรเครดิตเริ่มกระเตื้อง
ธนาคารแห่งประเทศไทย (ธปท.) รายงานการให้บริการบัตรเครดิตทั้งระบบ ล่าสุด ณ สิ้นเดือน ต.ค.ที่ผ่านมา พบว่ายอดรวมการใช้จ่ายผ่านบัตรเครดิตเพิ่มขึ้นเป็น 1.34 แสนล้านบาท เพิ่มขึ้น 1.26 หมื่นล้านบาท หรือ 10.36% เมื่อเทียบกับระยะเดียวกันปีก่อน ที่มียอดใช้จ่ายที่ 1.21 แสนล้านบาท แบ่งเป็นการใช้จ่ายในประเทศ 1.1 แสนล้านบาท หรือ 12.4% การใช้จ่ายในต่างประเทศ 9,638 ล้านบาท เพิ่มขึ้น 492 ล้านบาท หรือ 5.38% ในขณะที่การเบิกเงินสดล่วงหน้าผ่านบัตรลดลง 14 ล้านบาท หรือ 0.1%
ทั้งนี้ ภาพรวมการใช้จ่ายผ่านบัตรเครดิตปรับดีขึ้น  เป็นการทยอยเพิ่มขึ้นตามภาวะเศรษฐกิจที่ค่อยๆ ฟื้นตัวอย่างช้าๆ ทำให้การอุปโภคบริโภคในประเทศเริ่มดีขึ้นแม้จะยังต่ำกว่าปกติ ยกเว้นการใช้จ่ายในต่างประเทศที่อาจจะชะลอลงบ้างเล็กน้อย ส่วนหนึ่งเป็นเพราะแนวโน้มค่าเงินบาทอ่อนค่าลง ทำให้ความนิยมออกไปใช้จ่ายซื้อสินค้าหรือท่องเที่ยวในต่างประเทศมีน้อยลง
ธปท.ไม่ห่วงหนี้เสียแบงก์เพิ่มแม้เศรษฐกิจชะลอตัว
นายสมบูรณ์ จิตเป็นธม ผู้อำนวยการอาวุโส ฝ่ายนโยบายการกำกับสถาบันการเงิน ธนาคารแห่งประเทศไทย (ธปท.) เปิดเผยว่า แม้ว่าจะมีการคาดการณ์ว่าเศรษฐกิจปีนี้อาจจะเติบโตได้ต่ำกว่า 1%  แต่ความเสี่ยงในการปล่อยกู้ไม่ได้เพิ่มขึ้นในระดับที่น่าห่วง เพราะธนาคารระมัดระวังและมีมาตรฐานการดูแลความเสี่ยงที่ดี  ทั้งนี้สินเชื่อรวมในระบบธนาคารพาณิชย์ขยายตัวชะลอลงจาก 7.3% ในไตรมาส 2 ที่ผ่านมา ลดลงเหลือ 5.6% ในไตรมาส 3 ปีนี้ ส่วนคุณภาพสินเชื่อด้อยลงเล็กน้อย เห็นได้จากหนี้ที่ไม่ก่อให้เกิดรายได้ (เอ็นพีแอล) รวมเพิ่มขึ้นเล็กน้อย 0.06% จาก 2.28% ในไตรมาสก่อน เพิ่มเป็น 2.34% ในไตรมาส 3 ที่ผ่านมา